**Príklady právnych problémov, s ktorými Trnavčania navštívili Právnu kliniku pre občanov mesta Trnava**

1. Pán bývajúci v byte v bytovom dome sa obrátil na našu kliniku s problémom, ktorým sú neustále štekajúce psy zo susedného bytu. Pán sa snažil situáciu riešiť pohovorom s nájomkyňou susedného bytu, ako aj so správcom bytového domu, no bez výsledku. Susedná nájomkyňa bola dokonca k pánovi odmeraná a vulgárna. Našou úlohou je poskytnúť pánovi základné právne informácie o tom, aké právne prostriedky má k dispozícii pri riešení tohto problému a či môže mať aj právnu relevantnosť vulgárne správanie nájomkyne.
2. Pani prišla na našu kliniku s problémom, ktorý sa týkal jazdy po maďarskej spoplatnenej ceste bez diaľničnej známky. Maďarská spoločnosť zastúpená slovenskou advokátskou kanceláriou zaslali pani výzvu, aby zaplatila sankčný poplatok spolu s náhradou nákladov. Pani nastoľujúca právny problém sa pýta na oprávnenosť náhrady nákladov súvisiacich s právnym zastupovaním tejto maďarskej spoločnosti slovenskou advokátskou kanceláriou, ako aj na spôsob a oprávnenosť získania jej osobných údajov.
3. Pán sa obrátil na našu kliniku s otázkou, či je povinný platiť poplatok za komunálny odpad v dvoch obciach súčasne, aj keď druhú nehnuteľnosť neužíva, a teda v súvislosti s ňou žiadne odpady neprodukuje.
4. Našu právnu kliniku navštívila Trnavčanka, ktorá sa pýtala, či sa v prípade, ak by vznikol rozpor medzi ňou a partnerom pri výbere škôlky ich dcéry, vyžaduje súhlas oboch rodičov na zápis do škôlky.
5. Pani nastoľujúca právny problém sa pýtala, či je možné a z akých dôvodov napadnúť darovaciu zmluvu, ktorou jej mama darovala pred svojou smrťou majetok jej sestre.
6. Pán prišiel na právnu kliniku s problém týkajúcim sa vymáhateľnosti finančných prostriedkov, ktoré poskytol svojmu bratovi na základe viacerých ústnych dohôd v časovom období od roku 1998 do roku 2012. Pri niektorých z týchto dohôd bola prítomná ich matka, o bližších podrobnostiach ohľadom vrátenia pôžičky sa nerozprávali. Finančné prostriedky boli poskytované bratovi vždy bezhotovostným prevodom na účet.
7. Pani sa prišla informovať na našu právnu kliniku o právnych možnostiach postupu ohľadom starostlivosti o vnučku, ktorá je momentálne v detskom domove v rámci nariadeného výchovného opatrenia, pričom matka dieťaťa nie je schopná sa o dieťa starať. Stará mama má záujem starať sa o dieťa.
8. Pán prišiel na právnu kliniku s problémom týkajúcim sa jeho pozemku, ktorý užíva poľnohospodárske družstvo, pričom mu za toto užívanie neplatí žiadny nájom. Pán chce vedieť, aké právne nároky mu v súvislosti s užívaním jeho pozemku treťou osobou vznikajú.